1 uit 25 oorleef in minibus in nóg ’n Limpopo-ongeluk | Netwerk24
1 uit 25 oorleef in minibus in nóg ’n Limpopo-ongeluk
Deur Ané van Zyl 17 Junie 2019 10:03
Die polisie in Modjadjiskloof buite Tzaneen in Limpopo ondersoek ’n saak van strafbare manslag na aanleiding van die motorongeluk wat Sondagaand omstreeks 22:00 langs die R81-pad tussen Mooketsi en Giyani plaasgevind het.
’n Bus en ’n Toyota Quantum-minibus het reg van voor gebots, lui ’n verklaring van kol. Moatshe Ngoepe, polisiewoordvoerder.
Daar is 24 insittende in die minibus, wat slegs 16 passasiers behoort te vervoer, op slag dood. Slegs een passasier het oorleef, maar het ernstige beserings opgedoen.
In die bus het die bestuurder en twee passasiers ernstige beserings opgedoen en is na ’n nabygeleë hospitaal geneem vir behandeling.
“Die bus het van Giyani na Mooketsi gereis en die minibus was van Mooketsi na Giyani onderweg. Die proses om die oorledenes te identifiseer, is steeds aan die gang,” sê Ngoepe.
“Die oorsaak van die botsing word deur die polisie ondersoek.”
Die ongeluk is die derde noodlottige ongeluk in Limpopo die naweek. Ses mense is vroeër in ’n botsing op die R81-pad dood toe ’n BMW en ’n Mercedes-Benz gebots het.
’n Bus en ’n bakkie het ook Saterdag gebots op die R71-pad, waar twee mense in die bakkie dood is en 78 buspassasiers beseer is.
Genl.maj. Jan Scheepers, waarnemende polisiehoof in Limpopo, is luidens die verklaring ontsteld en hartseer oor die verlies van soveel lewens. Ngoepe sê Scheepers het lede van die gemeenskap verseker dat die polisie alles in hul vermoë sal doen om die oorsaak van die ongelukke vas te stel.
Meer oor: Minibus | Ongeluk